

***EUROPEAN THEATRE NIGHT* – EVROPSKA NOĆ TEATRA**

**12. noć teatra BiH 2021.**

1. 9. 2021.

**P O Z I V**

**na sudjelovanje na Međunarodnoj teatarskoj manifestaciji**

***European Theatre Night*** (Evropska noć teatra) -

**Noć teatra Bosne i Hercegovine 2021.**

Poštovani,

Bosansko narodno pozorište Zenica i ove godine je koordinator međunarodne teatarske manifestacije ***European Theatre Night*** (Evropska noć teatra) – **Noć teatra** **Bosne i Hercegovine**.

Zadovoljstvo nam je pozvati vas na sudjelovanje na 12. bosanskohercegovačkoj manifestaciji **Noć teatra BiH 2021**. Ovo jedinstveno jednodnevno događanje posvećeno je scenskim i izvedbenim umjetnostima i održat će se na području cijele Bosne i Hercegovine.

**Noć teatra** **BiH** **2021**. bit će organizovana u subotu, **20. novembra 2021.**

Ovim putem se pozivaju javna, nezavisna i privatna pozorišta/kazališta, centri za kulturu, instituti, ustanove, udruženja, biblioteke, muzeji, druge umjetničke organizacije, školske i visokoškolske ustanove, kao i svi drugi subjekti koji se bave određenim oblikom scenskih, izvedbenih i muzičko-scenskih umjetnosti, da svojim programom tokom **Noći teatra** **BiH** **2021.** doprinesu razvoju i dodatnoj afirmaciji teatarske djelatnosti, savremene umjetničke produkcije i stvaralaštva, te ukupne kreativnosti u BiH.

Zemlje učesnice međunarodne teatarske manifestacije ***European Theater Night***, koja okuplja i ujedinuje evropske teatarske djelatnike i publiku su Hrvatska, Bosna i Hercegovina, Belgija, Srbija, Crna Gora, Češka, Bugarska, Slovenija, Austrija, Mađarska i Slovačka.

Sudionicima Noći teatra BiH će za promociju biti pripremljen promotivni materijal: plakati, programski rasporedi, te ostali materijali koji vizuelno obilježavaju i pozivaju na ovu manifestaciju.

Program **Noći teatra** primarno obuhvata pozorišne predstave i izvedbe, a svakako može sadržavati i sve ostale oblike scenskih i muzičko-scenskih umjetnosti (međunarodne koprodukcije i gostovanja, koncerti, čitanja i uprizorenja tekstova savremenih autora, višejezičnost, okrugle stolove i susrete s izravnim internetskim uključivanjem, izložbe, igraonice i radionice za djecu, prigodnu gastronomsku ponudu i dr). Pored svega navedenog usljed borbe protiv virusa korone, bit će omogućeno i više prijava putem online aktivnosti.

I ove, dvanaeste godine po redu, Noć teatra BiH potvrđuje da se radi o umjetničkom projektu u kojem uživaju i učestvuju svi (izvođači, muzičari, scenski djelatnici, ostali profesionalci), a posebno gledatelji koji tog dana dobiju više nego drugih teatarskih večeri (besplatne ulaznice, prateći programi, ulaznice po promotivnim cijenama, priliku da obiđu i upoznaju se sa pozorišnim prostorijama, i sl).

Noć teatra integrira Bosnu i Hercegovinu i njene teatarske i umjetničke organizacije u jedinstvenu evropsku porodicu kulture i teatra.

Ovo je događanje i noć otvorenih vrata kada je moguće teatarske prostore vidjeti iz druge vizure, upoznati se sa scenskim prostorima, glumačkim garderobama, tonskim i rasvjetnim kabinama, šminkernicama, magacinima kostima i rekvizite, slikarnicom, radionicama i slično.

Sva događanja u sklopu ove jednodnevne, ali i cjelonoćne manifestacije okupljena su oko istog cilja – ostvarivanja novog i drugačijeg zajedništva teatarske publike i umjetnika u jedinstvenom iskustvu.

Stoga nam je želja da u **subotu, 20. novembra 2021. godine** zajednički otvorimo sve bosanskohercegovačke teatre i scene kao mjesta susreta, dijaloga, druženja i novih spoznaja o teatarskoj umjetnosti, čime obogaćujemo redovan program, zadržavamo naše posjetioce i širimo krugove naše publike.

Molimo vas da nam potvrdite prijem ovog poziva i pošaljete pisanu potvrdu o sudjelovanju u međunarodnoj kulturnoj manifestaciji **Noć teatra** **BiH** **2021.** najkasnije do petka, 15. oktobra 2021. godine u 17 sati na adresu elektronske pošte: [**noc.teatra@bnp.ba**](mailto:noc.teatra@bnp.ba), kako biste bili uvršteni na listu učesnika manifestacije koju proslijeđujemo svim evropskim partnerima i medijima u zemlji i inostranstvu, uključiti vas u predstojeće aktivnosti projekta, a vašu instituciju i predložene programe uvrstiti u promotivne materijale.

**Dodatne informacije o projektu možete pronaći na internetskim stranicama:**

[www.nocteatra.bnp.ba](http://www.nocteatra.bnp.ba) i [www.europetheatrenight.com](http://www.europetheatrenight.com)

S poštovanjem,

***Merima Handanović,***

koordinatorica manifestacije Noć teatra BiH

Kontakt osobe:

**Merima Handanović**, koordinatorica manifestacije Noć teatra BiH

tel: +387 62 796 058, e-mail: [noc.teatra@bnp.ba](mailto:noc.tetra@bnp.ba) i [pr@bnp.ba](mailto:pr@bnp.ba)